Poštovani,

Zadovoljstvo nam je pozvati Vas da sudjelujete u SFerinom natječaju za kratki film za srednje škole. Natječaj se ove godine održava po prvi put kao dodatak već postojećem literarnom i likovnom natječaju za djecu i mlade. Molimo Vas da svojim učenicima i nastavnicima prenesete naš poziv na suradnju, kao i ovogodišnje zadane teme.

Budući da se radi o pilot projektu, SFera zadržava pravo suspendirati natječaj u slučaju nedostatnog broja prijavljenih radova ili da prijavljeni radovi ne zadovoljavaju minimalne kriterije žirija. Slanjem rada na natječaj autori zadržavaju sva autorska prava te daju pravo na korištenje svog uratka društvu SFera.

Molimo Vas da pažljivo pročitate pravila koje slijede u nastavku dopisa. Radovi koji se neće pridržavati pravila neće moći biti vrednovani.

**UPUTE:**

Prijaviti se mogu svi učenici iz srednjih škola na području Republike Hrvatske.

* Uratci se šalju isključivo mailom na natjecaj@sfera.hr
* Svaki uradak obavezno mora sadržavati **prijavnicu** sa sljedećim podacima:

\*ime i prezime autora

\*razred

\*ime, prezime i kontakt nastavnika mentora (telefon, e-mail adresu)

\*naziv i adresu škole (samo naziv ***nije*** dovoljan)

\*odabranu temu

Filmovi koji pristignu bez navedenih podataka neće moći ući u konkurenciju. **Kao prijavnicu dovoljno je napisati navedene podatke u tijelu maila** i poslati zajedno s poveznicom na film.

* Film može biti na jednu od dvije teme:

**\* Tajanstveni artefakt**

**\* Napitak za sreću**

* Zadani žanr je znanstvena fantastika ili fantasy. Uratci u kojima se ispostavi da je lik radnju sanjao ili zamislio ne spadaju pod ovaj žanr. ***Stoga, ako lik radnju samo sanja ili zamisli, film se neće razmatrati.***
* Film može biti igrani ili animirani. Ne može biti dokumentarni.
* Film smije biti dužine do 5 minuta. Filmovi koji će prelaziti vremensko ograničenje neće, nažalost, moći ući u konkurenciju.
* Kvaliteta videa mora biti najmanje 720p te treba biti u .avi ili .mpeg formatu. Video datoteka mora biti postavljena na neki servis za dijeljenje datoteka (npr., jumbomail, dropbox, google drive, itd.) te u mailu mora biti priložen link na nju. Video dateoteka **ne može** biti poslana kao privitak u mailu. Moguće je također uradak staviti na YouTube ili Vimeo kao privatan video i poslati link mailom.
* Rok za slanje radova je **24. travnja 2017**. Radovi pristigli nakon roka neće se razmatrati.

Sve pristigle radove pažljivo će razmotriti i vrednovati SFerin žiri za dječje nagrade, a najbolje autore i autorice ćemo nagraditi na svečanoj Skupštini SFere, središnjem događaju najveće godišnje konvencije u Hrvatskoj, SFeraKona 2017., u Zagrebu.

Rezultati natječaja bit će objavljeni na web stranicama SFere i SFeraKona krajem travnja, kad će nagrađenim učenicima na adresu škole biti poslana obavijest o nagradama te točnoj lokaciji i vremenu održavanja Skupštine. Oni koji ne budu u mogućnosti doći na dodjelu, svoje će nagrade dobiti poštom na adresu škole.

Društvo SFera (www.sfera.hr) je zagrebačko društvo za znanstvenu fantastiku. Djeluje kao udruga koja promiče fantastiku i znanstvenu fantastiku u Hrvatskoj, te potiče domaće SF stvaralaštvo kroz kulturne programe, poput SFeradionice (radionice kreativnog pisanja), Lekt­SF­Ire (književnog kluba), SF Vintage (projekcije filmova s predavanjima), Žanrovskog žrvnja (radionice kreativnog pisanja za učenike srednjih škola), Predavanja u SFeri, SFera u Profilu, Sfera u Booksi, i SFeraKon. Osnovni cilj Društva je združiti ljude, prvenstveno djecu i mladež, koje interesiraju znanstvena fantastika i srodni žanrovi (fantasy, nadnaravni horor) te znanost općenito. Sfera također dodjeljuje najstariju nacionalnu nagradu za domaća znanstvenofantastična djela ­ nagradu SFERA. SFERICAMA se od milja nazivaju nagrade pobjednicima SFerinog literarnog i likovnog natječaja za djecu i mlade koje se na SFeraKonu djeci i mladima tradicionalno uručuju ravnopravno i istovremeno kad i odraslima nagrada SFERA.

SFeraKon (www.sferakon.org) je najstarija i najuglednija konvencija fantastike i znanstvene fantastike u ovom dijelu Europe, a ove će se godine održati 39. put za redom. O točnoj lokaciji i terminu održavanja SFeraKona nagrađeni učenici bit će pravovremeno obaviješteni.

Za dodatne informacije slobodno kontaktirajte:

Paula Borošak

Predsjednica žirija za SFERICE

SFera, društvo za znanstvenu fantastiku

Mail: paula@sfera.hr

Web. [www.sfera.hr](http://www.sfera.hr)

